CELEX: C2007/056/82
Language: sk
Date: 2007-03-10 00:00:00
Title: Vec F-3/07: Žaloba podaná 18. januára 2007 – Moschonaki/ENZŽPP

10.3.2007   
            
            
               SK
            
            
               Úradný vestník Európskej únie
            
            
               C 56/43
            
         Žaloba podaná 18. januára 2007 – Moschonaki/ENZŽPP
   (Vec F-3/07)
   (2007/C 56/82)
   Jazyk konania: francúzština
   Účastníci konania
   
      Žalobkyňa: Chrysanthe Moschonaki (Ballybrack, Írsko) (v zastúpení: S. Orlandi, A. Coolen, J.-N. Louis a E. Marchal, advokáti)
   
      Žalovaná: Európska nadácia pre zlepšovanie životných a pracovných podmienok (ENZŽPP) (EUROFOUND)
   Návrhy žalobkyne
   
               —
            
            
               zrušiť rozhodnutie riaditeľa ENZŽPP o neschválení služobnej cesty žalobkyne, v rámci ktorej sa mala zúčastniť zasadnutia zhromaždenia výborov zamestnancov agentúr konaného 30. a 31. marca 2006,
            
         
               —
            
            
               zaviazať žalovanú na náhradu trov konania.
            
         Žalobné dôvody a hlavné tvrdenia
   Na podporu svojej žaloby žalobkyňa najmä uvádza, že zamietnutím jej žiadosti o služobnú cestu, v rámci ktorej sa mala zúčastniť na zasadaní zhromaždenia výborov zamestnancov agentúr v dňoch 30. a 31. marca 2006, ENZŽPP porušila článok 24b a článok 9 ods. 3 služobného poriadku, ako aj článok 1 šiesty odsek prílohy II služobného poriadku, ktoré stanovujú slobodu združovať sa a pôsobiť v odboroch, úlohu konzultácií a riadenia výboru zamestnancov a zákaz akéhokoľvek dopadu z dôvodu výkonu členstva vo výbore zamestnancov.
   Žalobkyňa sa navyše odvoláva na porušenie článku 110 ods. 4 služobného poriadku a článku 126 podmienok zamestnávania ostatných zamestnancov Európskych spoločenstiev. Z týchto ustanovení vyplýva, že sa musia pravidelne konať rokovania medzi správnymi oddeleniami inštitúcií a agentúrami s účasťou výborov zamestnancov s cieľom zabezpečiť jednotné uplatňovanie služobného poriadku.
   Napadnuté rozhodnutie porušuje tiež zásadu riadnej správy a zásadu správneho úradného postupu.